Keld Albrechtsen (EL), 2000-05-18:
Det er jo justitsministerens ansvar at forhindre spionage mod danske virksomheder, danske borgere, danske humanitære organisationer.
Det er en del af justitsministerens ansvarsområde, og det er en del af efterretningstjenestens opgave.
Det er faktisk efterretningstjenestens hovedopgave.
Det er en opgave, som såvel ministeren som efterretningstjenesten i øjeblikket konsekvent forsømmer i et sådant omfang, at vi må tale om ansvarspådragende passivitet.
Ministeren har jo fået fremlagt, bl.a. gennem omfattende artikelserier i Ekstra Bladet og i Information, dokumentation
for, at ikke alene eksisterer Echelon, men der foretages også en aflytning over hele verden og altså også her i Danmark, som strider både mod den amerikanske forfatning og mod de danske retsregler.
Ikke desto mindre opretholder ministeren i dag den påstand, som simpelt hen ikke kan være rigtig, at den danske minister og den danske efterretningstjeneste ikke har kendskab til Echelon.
Jeg henledte ministerens opmærksomhed på de oplysninger, der var fremlagt i Ekstra Bladet i går.
Jeg vil godt spørge ministeren, om han har sat sig i besiddelse af det revisionsmateriale, som er udarbejdet af den amerikanske kongres, og som dokumenterer, at man har et sådant omfattende kommunikationsaflytningssystem, som opererer verden over, og som man vil bevare.
Det står udtrykkelig i rapporten, at man vil bevare det. Jeg vil godt spørge ministeren, om han har undersøgt den rapport, som jo er en officiel amerikansk rapport.
Så vil jeg også godt spørge ministeren, hvilke initiativer han vil tage på baggrund af den overordentlig interessante artikel, som er offentliggjort i Ekstra Bladet i dag af Margaret Newsham, hvor hun gør opmærksom på, at hun råder over dokumenter, som meget konkret dokumenterer ikke alene Echelons eksistens, men også at der er tale om et system, der bruges til at omgå og krænke de forfatningsmæssige rettigheder både i USA og i andre lande.
Derfor har hun anlagt en sag ved de amerikanske domstole mod den amerikanske regering.
Hun oplyser, at man udveksler informationer og bruger dette her system til at lave aflytning uden for USA's grænser, som er ulovlig i USA, og at der på den måde er et kæmpe hul i den amerikanske forfatning.
Problemet er, at der også i Danmark er et tilsvarende hul, for vi ved jo - det fik vi jo bekræftet sidste efterår - at Danmark har efterretningsaftaler med andre lande om udveksling af oplysninger.
Jeg vil godt spørge, om ministeren nu vil tage imod det tilbud, som Margaret Newsham fremsætter i sin artikel, nemlig at ministeren kan få hendes telefonnummer og drøfte med hende, hvordan ministeren kan få adgang til de dokumenter, som hun baserer sin artikel på, og som jo er originaldokumenter fra de virksomheder, som har været med til at opbygge det amerikanske aflytningssystem, og hvoraf det fremgår, at de amerikanske forfatningsbestemmelser altså konsekvent tilsidesættes.
Ministeren har nu muligheden for at iværksætte en undersøgelse, som kan medføre en klarlægning af det her.
Og ministeren kan ikke længere undskylde sig med, at der ikke eksisterer et kendskab.
Et sådant kendskab kan ministeren og efterretningstjenesten altså få, hvis den selv ønsker det.
Det kan jo være fint nok at tale om fri kryptering, hvis den nu ellers var fri.
Det er den jo ikke.
Ministeren beskrev jo også, hvordan der er undtagelser, hvor efterretningstjenesten stadig væk holder øje med krypteringsprogrammer, det indrømmede ministeren jo.
Men fri kryptering kan ikke løse dette her problem.